አንድነት እና መኢአድ የውስጥ ችግሮቻቸውን ካልፈቱ በምርጫው ላይሳተፉ ይችላሉ- ብሄራዊ ምርጫ ቦርድ
 አንድነት ለፍትህና ለዴሞክራሲ ፓርቲ እንዲሁም የመላው ኢትዮጵያ አንድነት ድርጅት (መኢአድ) የውስጥ ችግሮቻቸውን ካልፈቱ የምርጫውን ሂደት ላይሳተፉ እንደሚችሉ የኢትዮጵያ ብሄራዊ ምርጫ ቦርድ አስታወቀ።ሁለቱ ፓርቲዎች በውስጥ  ህገ ደንባቸው መሄድ ባለመቻላቸው ቦርዱ ዛሬ ሊያወያያቸው ቢሞክርም ሊግባቡ አልቻሉም።የፊታችን ማክሰኞ ቦርዱ በዚህ ጉዳይ ላይ ውይይት እንደሚያካሂድ ነው የቦርዱ ምክትል ሰብሳቢ ዶክተር አዲሱ ገብረእግዚአብሄር ለፋና ብሮድካስቲንግ ኮርፖሬት የተናገሩት።ዶክተር አዲሱ በፓርቲዎቹ የታዩ ችግሮችን በተመለከተ ቀደም ሲል መግለጫ በተደጋጋሚ መሰጠቱን አስታውሰው፥ ችግሮቻቸውን በመተዳደሪያ ደንባቸው መሰረት መፍታት ካለቻሉ ግን በመጪው ግንቦት የሚካሄደው ምርጫ ላይ እንደማይሳተፉ ነው የጠቆሙት።ችግርን ለመፍታት እና ለህግ ተገዢ የመሆን ቁልፉ በፓርቲዎቹ እጅ እንደሚገኝና ፓርቲዎቹ ለህግ ተገዢ ሆነው በምርጫ የመወዳደር ዕድሉ አሁንም እንዳላቸውም ነው የተናገሩት። (ኤፍ.ቢ.ሲ)